《发虹县》
宋代·孔平仲

驱马汴河西，从此游帝乡。瞻言驿堠短，喜及春日长。

碧瓦映茅茨，人烟密相望。刍茭足供马，亦有酒可尝。

旁观波澜起，万柁攒舟航。一跌性命已，岂惟肌骨伤。

不如榆柳堤，中路稳腾骧。去家渐及旬，犹走淮楚疆。

却视故山隐，忽在天一方。东轩复难到，兰芷媚幽香。

驰光不可留，游女已采桑。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。